### Μὴ σφίγγετε τοὺς στηθοδέσμους σας Μ’ ὅλον ὅτι ἐπεκράτησε συνήθεια νὰ θεωρῶμεν τὰς Ἀγγλίδας καὶ Ἀμερικανίδας γυναῖκας ἥκιστα φιλαρέσκους ἀποδεικνύεται ὅμως ἐκ τῶν κάτωθι ὅτι καὶ τὴν ζωήν των διακινδυνεύουσιν, ὅπως φανῶσιν ὡραῖαι. Ἡ δεσποινὶς Μαρία Βένσελ εἰς Βούενος Ἄουρες ἐταξείδευε μετὰ τοῦ πατρὸς καί τινος φίλης της σιδηροδρομικῶς ἀνὰ τὴν Νότιον Ἀμερικήν. Αἴφνης ἡ νεᾶνις ᾐσθάνθη κακοδιαθεσίαν, ἀπεσύρθη εἰς γωνίαν τῆς σιδηροδρομικῆς ἀμάξης καὶ παρεκάλεσε τὸν πατέρα καὶ τὴν φίλην της νὰ τὴν ἀφήσωσι νὰ ἡσυχάσῃ ὁλίγον. Ὅταν ὁ συρμὸς ἔφθασεν εἰς τὴν πόλιν Δολορές, ἔνθα οἱ ταξειδιῶται ἐσκόπουν νὰ κατέλθωσιν, ὁ πατὴρ ἐκάλεσε τὴν θυγατέρατου νά τοὺς ἀκολουθήσῃ. Ἀλλ’ ἡ ἀτυχὴς νεᾶνις δὲν ἠγέρθη. Ἐκοιμᾶτο τὸν αἰώνιον ὕπνον. Ὁ ἰατρὸς τοῦ σιδηροδρόμου ἀπεφάνθη ὅτι ὁ θάνατος προέκυψεν ἐξ ἀσφυξίας προελθούσης ἐκ τῆς ὑπερβολικῆς συσφίγξεως καὶ πιέσεως τοῦ στηθοδέσμου. Τὸ πάθημα τοῦτο θὰ χρησιμεύσῃ, ἐλπίζομεν, ὡς μάθημα εἰς τὰς ἐλαφρὰς νεάνιδας, αἵτινες ἀπὸ ὑπερβολικὴν φιλαρέσκειαν διακινδυνεύουσι τὴν ὑγείαν καὶ τὴν ζωήν των. [πηγή: Εφημερίς των Κυριών, 4/3/1890, σελ. 7 - Ψηφιοθήκη Α.Π.Θ.]